Haiti-bende dreig nou om sendelinge te vermoor’n Skermskoot van die video waarin Wilson Joseph, die leier van die sogenaamde 400 Mawozo-bende in Haiti, dreig om hul gyselaars te vermoor. Die sogenaamde 400 Mawozo-bende wat ŉ groep Amerikaanse sendelinge in Haiti as gyselaars hou, het vandeesweek gedreig om hulle te vermoor indien daar nie aan die bende se eise voldoen word nie. ŉ Video waarin die bende se vermeende leier dreig om hul gyselaars te vermoor, is Donderdag deur internasionale media gepubliseer. Die bende eis $17 miljoen (sowat R248 miljoen) vir die vrylating van 16 Amerikaners en een Kanadees wat Saterdag buite die stad Port-au-Prince ontvoer is. Onder die ontvoerdes is ook vyf kinders. Die minister van justisie in Haiti, Liszt Quitel, het vroeër aan CNN gesê die gyselaars word glo op ŉ perseel buite die stad aangehou. ŉ Amptenaar van die Amerikaanse ministerie van buitelandse sake het aan die nuusblad NBC News gesê dat die video “eg” blyk te wees. Christian Aid Ministries, ŉ organisasie sonder winsbejag in Ohio waaraan dié sendelinge verbonde is, het Donderdag gesê hy is bewus van die video. Die organisasie het egter gesê dat hy nie in dié stadium kommentaar gaan lewer nie. Die gesinne van die gyselaars het in ŉ verklaring vir gebede vir die groep se veilige terugkeer gevra en gesê dat hulle vir die bendelede bid.